
Text rozhodnutia
Súd: Krajský súd Bratislava Spisová značka: 3Cob/33/2018 Identifikačné číslo súdneho spisu: 1317216657 Dátum vydania rozhodnutia: 29. 03. 2018 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2018:1317216657.2 Uznesenie Krajský súd v Bratislave v senáte zloženom z predsedníčky senátu JUDr. Eleny Ondrišovej a členov senátu Mgr. Štefana Zelenáka a JUDr. Ivony Hrčekovej v právnej veci žalobcu Allianz - Slovenská poisťovňa, a.s., Dostojevského rad 4, Bratislava, IČO: 00 151 700 proti žalovanému PIESOK-SK s.r.o., Hrubý Šúr č. 127, IČO: 44 677 065 o zaplatenie 483,42 EUR s príslušenstvom a o späťvzatí žaloby, o ktorej rozhodol Okresný súd Bratislava III v Bratislave platobným rozkazom č.k. 23Cb/269/2017-41, zo dňa 8. novembra 2017, jednohlasne takto r o z h o d o l : Krajský súd v Bratislave p r i p ú š ť a späťvzatie žaloby, platobný rozkaz Okresného súdu Bratislava III v Bratislave č.k. 23Cb/269/2017-41, zo dňa 8. novembra 2017 z r u š u j e a konanie z a s t a v u j e . Žalobcovi priznáva nárok na náhradu trov konania v celom rozsahu. o d ô v o d n e n i e : Súd prvej inštancie uvedeným platobným rozkazom žalobe vyhovel a uložil žalovanému povinnosť zaplatiť žalobcovi žalovanú sumu s príslušenstvom. Zároveň žalovanému uložil povinnosť nahradiť žalobcovi trovy konania. 2. Podaním zo dňa 7.12.2017, doručeným súdu prvej inštancie dňa 11.12.2017, teda v lehote na podanie odporu, zobral žalobca žalobu v celom rozsahu späť a žiadal konanie zastaviť. Dôvodom späťvzatia bolo zaplatenie žalovanej sumy žalovaným spolu s trovami konania dňa 5.12.2017. Zároveň uviedol, že žiada o vrátenie súdneho poplatku. 3. Žalovaný odpor proti platobnému rozkazu nepodal. 4. Súd prvej inštancie výzvou, doručenou elektronicky žalovanému dňa 9.1.2018, tohoto so súčasne doručeným späťvzatím žaloby vyzval, aby sa vyjadril, či so späťvzatím súhlasí. Žalovaný sa na výzvu nevyjadril, avšak možno ustáliť, že so späťvzatím vyjadruje súhlas, nakoľko bol poučený podľa § 152 ods.2 C.s.p.. 5. Podľa § 370 C.s.p., ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. Ak je žaloba vzatá späť sčasti, použijú sa ustanovenia predchádzajúcich odsekov primerane. 6. Vzhľadom k tomu, že žalobca vzal svoj návrh na začatie konania v celom rozsahu späť v čase, keď už rozhodol súd prvého stupňa, ale jeho rozhodnutie nenadobudlo právoplatnosť, pričom žalovaný nevyjadril so späťvzatím žaloby nesúhlas, odvolací súd podľa ust. § 370 C.s.p. rozhodol o pripustení späťvzatia, o zrušení platobného rozkazu súdu prvej inštancie a o zastavení konania. 7. Podľa § 256 ods. 1 C.s.p., ak strana procesne zavinila zastavenie konania, súd prizná náhradu trov konania protistrane. V prejednávanej veci procesne zavinil zastavenie konania žalovaný zaplatením žalovanej sumy po začatí konania, avšak žalovanú sumu zaplatil žalobcovi spolu s trovami konania, o nároku na náhradu trov konania bolo rozhodnuté tak, ako je uvedené vo výroku tohto uznesenia, nakoľko žalobcovi žiadne iné trovy v konaní nevznikli. 8. O vrátení súdneho poplatku žalobcovi rozhodne súd prvej inštancie. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

